cyanic-selkie/wikianc huggingface dataset:
প্রকট (চিকিৎসাবিজ্ঞান)
পরিভাষা
• রোগের প্রাবল্য / তীব্রতা - severity of disease
• রোগের সূত্রপাত - onset of disease
• শ্বসন নিষ্ক্রিয়া - respiratory failure
• হঠাৎ-বর্ধমান - fulminant
• হাঁপানি - asthma
ফারগো, নর্থ ডাকোটা
ফারগো জনসংখ্যায় মার্কিন যুক্তরাষ্ট্রের নর্থ ডাকোটা অঙ্গরাজ্যের বৃহত্তম শহর ও কাস কাউন্টির সদর দপ্তর। নর্থ ডাকোটার ১৭% বাসিন্দা ফারগো শহরে বসবাস করে। ২০১৯ সালে এর প্রাক্কলিত জনসংখ্যা ১,২৪,৬৬২। জনসংখ্যায় এটি যুক্তরাষ্ট্রের ২২৩-তম বৃহত্তম শহর।
রেড নদীর বন্যা অববাহিকায় ১৮৭১ সালে ফারগো শহর প্রতিষ্ঠিত হয়। শিক্ষা, সংস্কৃতি, খুচরা ব্যবসা, শিল্প ও স্বাস্থ্য খাত এখানে উল্লেখযোগ্য বিকাশ লাভ করেছে। এ শহরেই নর্থ ডাকোটা স্টেট বিশ্ববিদ্যালয় অবস্থিত।
ইতিহাস
ঐতিহাসিকভাবে ফারগো সু বা ডাকোটা ভূখণ্ডের অংশ ছিল। ১৮৭০ ও ১৮৮০ এর দশকে রেড নদী দিয়ে যাতায়াতকারী বাষ্পীয়পোতগুলো এখানে এসে বিরতি নিত। শুরুতে শহরটির নামকরণ করা হয়েছিল "সেন্ট্রালিয়া।" কিন্তু পরবর্তীতে উত্তরাঞ্চলের প্রশান্ত মহাসাগরীয় রেলপথের পরিচালক ও ওয়েলস ফারহো এক্সপ্রেস কোম্পানির স্বত্বাধিকারী উইলিয়াম ফারগোর নামানুসারে শহরটির নাম হয় ফারগো। প্রশান্ত মহাসাগরীয় রেলসড়ক প্রতিষ্ঠিত হবার পর শহরটি দ্রুত উন্নতি লাভ করতে থাকে। তখন এর নাম হয় পশ্চিমের তোরণ।
১৮৮০ এর দশকে নমনীয় বিবাহবিচ্ছেদ আইনের কারণে ফারগো যুক্তরাষ্ট্রের বিবাহবিচ্ছেদ রাজধানী হিসেবে স্বীকৃতি পায়।
১৮৯৩ সালের ৭ জুন ফারগো শহরে এক ভয়াবহ অগ্নিকাণ্ড সংঘটিত হয়। এতে শহরের কেন্দ্রস্থলের ৩১টি ব্লক পুড়ে যায়। কিন্তু খুব তাড়াতাড়িই শহরটিকে পুনর্নির্মাণ করা হয়। এক বছরের মধ্যেই নতুন করে ২৪৬টি ভবন গড়ে তোলা হয়। আগুনের উৎস নিয়ে চারদিকে গুজব ছড়িয়ে পড়ে।
১৮৯০ সালে এখানে নর্থ ডাকোটা কৃষি মহাবিদ্যালয় স্থাপিত হয়। ১৯১৫ সালে মধ্য-উত্তর সমিতি বা নর্থ সেন্ট্রাল অ্যাসোসিয়েশন একে আনুষ্ঠানিক স্বীকৃতি দেয়। ১৯৬০ সালে একে নর্থ ডাকোটা স্টেট বিশ্ববিদ্যালয়ে রূপান্তরিত করা হয়।
বিংশ শতকে এখানে গাড়িশিল্পের বিকাশ ঘটে। ১৯০৫ সালে ফারগো শহরে পেন্স অটোমোবাইল কোম্পানি প্রতিষ্ঠিত হয়।
১৯১০ সালে শ্রমদিবসে রাষ্ট্রপতি থিওডোর রুজভেল্ট ফারগো ভ্রমণ করেন এবং কৃষি কলেজের ভিত্তিপ্রস্তর স্থাপন করেন। তিনি ইতোপূর্বেও ফারগো শহরে বসবাস করতেন। ৩০,০০০ মানুষের সম্মুখে সে অভিজ্ঞতার কথা স্মরণ করে বলেন, "এখানে বসবাসের মুহূর্তগুলো আমাকে রাষ্ট্রপতির সম্মানে ভূষিত হতে সাহায্য করেছে। "
দ্বিতীয় বিশ্বযুদ্ধের পর ফারগো শহরে আকাশছোঁয়া উন্নতি সাধিত হয়। ১৯৫৭ সালে একটি ভয়াবহ এফ-ফাইভ মাত্রার ক্রান্তীয় ঘূর্ণিঝড় আঘাত হানার পরও এর অগ্রযাত্রা থামেনি। ফুজিতা টর্নেডো পরিমাপক স্কেলের জনক, বিখ্যাত টেড ফুজিতা ফারগো শহরের ক্রান্তীয় ঘূর্ণিঝড়ের আলোকে "দেয়ালমেঘ" (Wall Cloud) ও "পুচ্ছমেঘ" (Tail Cloud) নামক দুটি শব্দ প্রবর্তন করেন। ফুজিতা ব্যবহৃত এ সকল পারিভাষিক শব্দ ক্রান্তীয় ঘূর্ণিঝড়ের প্রকৃতি অধ্যয়নে বিশেষ ভূমিকা রাখে। ২৯ ও ৯৪ নং আন্তঃরাজ্য যোগাযোগ সড়ক নির্মাণের ফলে ফারগোর পরিবহন খাতে বৈপ্লবিক উন্নতি সাধিত হয়।  এদের সংযোগস্থলে ১৯৭২ সালে ওয়েস্ট একরস বিক্রয়কেন্দ্র প্রতিষ্ঠিত হয়। এর ফলে ফারগো খুচরা ব্যবসার অন্যতম কেন্দ্র হয়ে ওঠে।
১৯৮০ সালের মাঝামাঝি সময়ে শহরের দক্ষিণ ও দক্ষিণ-পশ্চিম এলাকায় অনেক আবাসিক ও বাণিজ্যিক ভবন নির্মিত হয়। দক্ষিণ-পশ্চিমে ব্যবসাপ্রতিষ্ঠানগুলোও দ্রুত উন্নতি লাভ করেছে।
নর্থ ডাকোটা স্টেট বিশ্ববিদ্যালয় অন্যতম গবেষণা প্রতিষ্ঠানে পরিণত হয়েছে। শহরের সত্তা ও অর্থনীতি অনেকাংশেই এর সাথে জড়িত। অনেক শিক্ষার্থীই বিশ্ববিদ্যালয় ক্যাম্পাসের বাইরে রুজভেল্ট এলাকায় অবস্থান করে।
১৯৯০ সালের শেষভাগ থেকেই ফারগো-মুরহেড মেট্রোপলিটন এলাকার বেকারত্বের হার যুক্তরাষ্ট্রের মধ্যে অন্যতম সর্বনিম্ন। অপরাধের নিম্নহার ও বাসাবাড়ির যৌক্তিক মূল্যের কারণে "মানি" পত্রিকা ১৯৯০-২০০০ এর দশকে ফারগো-কে আমেরিকার অন্যতম বসবাসযোগ্য শহর হিসেবে স্বীকৃতি দেয়।
জিপরিক্রুইটার ফারগোকে কাজ খোঁজার জন্য যুক্তরাষ্ট্রের ১ নম্বর শহর হিসেবে স্বীকৃতি দেয়। জিপপিয়া ডটকম ক্যারিয়ার গঠনের জন্য ফারগোকে যুক্তরাষ্ট্রের ১ নম্বর শহর হিসেবে স্বীকৃতি দেয়। টুডে সন্তান পালনের জন্য ফারগোকে যুক্তরাষ্ট্রের ৩য় সেরা শহর অভিহিত করে।
মিনেসোটা অঙ্গরাজ্যের মিনিয়াপোলিস শহরে জর্জ ফ্লয়েড হত্যার প্রতিবাদে ২০২০ সালের ৩০ মে এখানে বিক্ষোভ হয়। বিক্ষোভে সহিংসতা সৃষ্টি হলে ফারগোর মেয়র টিম মাহোনি জরুরি অবস্থা ও রাত ১০:৩০টা থেকে কারফিউ জারি করেন। রাত ১১টার দিকে পরিস্থিতি নিয়ন্ত্রণে আসে।
ভূগোল
ফারগো ফারগো-মুরহেড মেট্রোপলিটন এলাকার অন্যতম গুরুত্বপূর্ণ শহর। ফারগো ছাড়াও মুরহেড, পশ্চিম ফারগো ও ডিলওর্থ শহর এর অংশ।
ফারগো রেড নদীর পশ্চিম তীরে অবস্থিত। এটি রেড নদী উপত্যকা নামক একটি ভৌগোলিক অঞ্চলের অংশ। অ্যাগাসিজ হ্রদ থেকে ৯,৩০০ বছর পূর্বে রেড নদী উপত্যকার সৃষ্টি। অ্যাগাসিজ-হ্রদ বিধৌত পলির গুণে ফারগোর ভূমি অত্যন্ত উর্বর।
রেড নদীর উচ্চতা ক্রমশ বৃদ্ধি পাচ্ছে। এর ফলে ফারগো তীব্র বন্যাঝুঁকিতে রয়েছে। ২০০৯ সালের রেড নদী বন্যার পর বন্যা প্রশমনে ফারগো বেশ কিছু উদ্যোগ গ্রহণ করেছে।
এর পূর্বে ১৯৯৭ সালে সৃষ্ট বন্যায় ফারগো শহরে বিপদসীমার ৩৯.৫ ফুট উপর দিয়ে পানি প্রবাহিত হয়, যাতে ফারগো শহরের অনেক ঘর-বাড়ি, কার্যালয় ধ্বংস হয়। ২০০৯ সালের মার্চে রেড নদী বিপদসীমার ৪০.৮৪ ফুট উপর দিয়ে প্রবাহিত হলেও যথাযথ ব্যবস্থা গ্রহণের কারণে তেমন ক্ষতি হয়নি। সম্প্রতি রেড নদীর গতিপথ সরিয়ে দেওয়ার জন্য ১.৫ বিলিয়ন ডলার ব্যয় প্রাক্কলন করা হয়েছে। এ নিয়ে সরকারের বিভিন্ন মহলে আলোচনা চলমান আছে।
আদমশুমারি ব্যুরোর তথ্যানুযায়ী, ফারগোর আয়তন ৪৮.৮২ বর্গমাইল। এর সবটুকুই স্থল।
জলবায়ু
ফারগোর জলবায়ু আর্দ্র মহাদেশীয় ধরনের। এর আবহাওয়া অত্যন্ত ঠাণ্ডা প্রকৃতির। জানুয়ারি মাসে গড় তাপমাত্রা থাকে ৯.৩ ডিগ্রি ফারেনহাইট। বছরে গড়ে ৪৩ দিন হিমাঙ্ক বা হিমাঙ্কের নিচে তাপমাত্রা বিরাজ করে। বছরে গড়ে ৫০.১ ইঞ্চি তুষারপাত হয়। জুলাইয়ে গড় তাপমাত্রা বেড়ে দাঁড়ায় ৭১ ডিগ্রি ফারেনহাইট। বছরে গড়ে ৫৭৪ মিলিমিটার বৃষ্টিপাত হয়।
২০১১ সালে ফারগো "সবচেয়ে দুর্বিষহ আবহাওয়ার" শহর হিসেবে স্বীকৃতি পায়। এর সপক্ষে প্রায় ৮,৫০,০০০ মানুষ ভোট দেন।
জনমিতি
২০১০ সালের আদমশুমারি অনুযায়ী ফারগোর জনসংখ্যা ১,০৫,৫৪৯। শহরের জনসংখ্যার ঘনত্ব প্রতি বর্গকিলোমিটারে ৮৩৪.৮ জন। শহরের বাসিন্দাদের ৯০.২% শ্বেতাঙ্গ, ২.৭% আফ্রিকান আমেরিকান, ৩% এশীয় ও ১.৪% আদিবাসী আমেরিকান। বাসিন্দাদের ২.২% হিস্পানিক অথবা লাতিনো।
শহরের পরিবারগুলোর গড় আয় ৬৯,৪০১ ডলার। ফারগোর মাথাপিছু আয় ২৯,১১০ ডলার। ১৬% পরিবার ও ৭.৭% বাসিন্দা দারিদ্র্যসীমার নিচে বসবাস করছিল।
কদমরসুল পৌরসভা
কদমরসুল মধ্য বাংলাদেশের নারায়ণগঞ্জ শহরের একটি এলাকা বা উপশহর। এটি শীতলক্ষ্যা নদীর পূর্ব তীরে অবস্থিত। কদমরসুল পূর্বে বন্দর উপজেলাধীন স্বতন্ত্র এবং ২৫তম জনবহুল শহর ছিল। ২০১১ সালে একে নারায়ণগঞ্জের সাথে একীভূত করে নারায়ণগঞ্জ মহানগর গঠন করা হয়। কদমরসুল এলাকায় নারায়ণগঞ্জ সিটি কর্পোরেশনের ১৯-২৭ নং ওয়ার্ড অবস্থিত। কদম রসুল দরগাহের জন্য এ অঞ্চলটি বিখ্যাত।
জনসংখ্যা
২০১১ সালের আদমশুমারী অনুযায়ী কদমরসুল এলাকার মোট জনসংখ্যা ১৬৬,২৯১ জন ছিল। যার মধ্যে ৮৪২৬২ জন পুরুষ এবং ৮২০২৯ জন নারী। এ শহরের জনসংখ্যার ঘনত্ব প্রতি বর্গকিলোমিটারে ১৪৭৪২ জন মানুষ বসবাস করে। নারী পুরুষের লিঙ্গ অনুপাত ১০০ঃ১০৩ এবং শিক্ষার হার ৬১.৮%(৭ বছরের উর্দ্ধে)। শহরের মোট খানা রয়েছে ৩৯৩০২২টি।
ভদ্রঘাট ইউনিয়ন
ভদ্রঘাট ইউনিয়ন বাংলাদেশের রাজশাহী বিভাগের সিরাজগঞ্জ জেলার কামারখন্দ উপজেলার একটি ইউনিয়ন।
প্রশাসনিক এলাকা
ভদ্রঘাট ইউনিয়ন পরিষদ।
আয়তন ও জনসংখ্যা
ভদ্রঘাট ইউনিয়নের আয়তন প্রায় ২৩ বর্গ কিলোমিটার। এটি ২৭টি গ্রামের সমন্বয়ে গঠিত। এর জনসংখ্যা ২৬৭৩১ জন।(২০১১)
মার্ক র‌্যান্ডাল
থাম্ব|আর্সেনাল দলের পক্ষে খেলে মাঠ ছাড়ছেন মার্ক র‌্যান্ডাল মার্ক র‌্যান্ডাল (সেপ্টেম্বর ২৮ ১৯৮৯)-এ ইংল্যান্ডে জন্ম গ্রহণ করেন। তিনি একজন পেশাদার ফুটবল খেলোয়াড় এবং বর্তমানে ইংলিশ প্রিমিয়ার লিগের দল আর্সেনাল ফুটবল ক্লাবের হয়ে খেলছেন।
ভদ্রঘাট ইউনিয়ন
উল্লেখযোগ্য ব্যক্তিত্ব
কবির বিন আনোয়ার,সচিব, পানি সম্পদ মন্ত্রণালয়।
জনপ্রতিনিধি
বর্তমান চেয়ারম্যান- আব্দুল মালেক খান
সাহিব বিবি অউর গুলাম
সাহিব বিবি অউর গুলাম হল আবরার আলভি পরিচালিত ১৯৬২ সালের ভারতীয় হিন্দি ভাষার চলচ্চিত্র। এটি প্রযোজনা করেছেন গুরু দত্ত। এটি বিমল মিত্রের বাংলা উপন্যাস সাহেব বিবি গোলাম অবলম্বনে নির্মিত। চলচ্চিত্রটিতে শ্রেষ্ঠাংশে অভিনয় করেন গুরু দত্ত, মিনা কুমারী, রেহমান, ওয়াহিদা রহমান ও নাজির হুসেন। চলচ্চিত্রটির সঙ্গীতায়োজন করেছেন হেমন্ত কুমার ও গীত রচনা করেছেন শাকিল বাদায়ুনি।
চলচ্চিত্রটি সমালোচনামূলক প্রশংসা অর্জন করলেও বক্স অফিসে ব্যর্থ হয়। সমালোচকগণ ছোটি বহু চরিত্রে মিনা কুমারির অভিনয়ের প্রশংসা করেন, যা হিন্দি চলচ্চিত্রের অন্যতম সেরা অভিনয় হিসেবে গণ্য হয়। এটি ৩য় জাতীয় চলচ্চিত্র পুরস্কারে ৩য় শ্রেষ্ঠ পূর্ণদৈর্ঘ্য চলচ্চিত্র বিভাগে মেধার সনদ লাভ করে এবং শ্রেষ্ঠ চলচ্চিত্রসহ চারটি বিভাগে ফিল্মফেয়ার পুরস্কার অর্জন করে। এছাড়া চলচ্চিত্রটি ১৩তম বার্লিন চলচ্চিত্র উৎসবে গোল্ডেন বেয়ারের জন্য মনোনীত হয় এবং সেরা বিদেশী ভাষার চলচ্চিত্র হিসেবে একাডেমি পুরস্কারের জন্য ভারতীয় নিবেদন ছিল। ২০০৫ সালে ইন্ডিয়াটাইমস মুভিজ সেরা ২৫ অবশ্যই দর্শনীয় বলিউড চলচ্চিত্র তালিকায় এই চলচ্চিত্রটিকে স্থান দেয়।
হাল্লা বোল! কিডস টিভি
'''হাল্লা বোল! কিডস টিভি''' চ্যানেল জিরো দ্বারা মালিকানাধীন একটি কানাডীয় বিষয়শ্রেণী খ-অব্যাহতি হিন্দি ভাষার বিশেষত্ব চ্যানেল। হাল্লা বোল! কিডস টিভি শিশুদের জন্য অনুষ্ঠানসমূহ প্রচারিত করে, নির্বাচিত পরিবারদের লক্ষ্য করা অনুষ্ঠানসমূহ সহ।
মিয়ানমার ব্যাংকার্স ইউনিয়ন
মিয়ানমার ব্যাংকার্স ইউনিয়ন (এমবিইউ) মিয়ানমারের ব্যাংক কর্মচারীদের একটি শ্রমিক সংঘ। ২০২১-এ মিয়ানমারে সেনা অভ্যুত্থানের পরে আইন অমান্য আন্দোলনের অংশ হিসাবে সংঘটি গঠিত হয়েছিল।
ইতিহাস
২০২১-এ মিয়ানমারে সেনা অভ্যুত্থা নের পরে ৩ ফেব্রুয়ারি, ২০২১-এ কো বো বো মিয়ানমার ব্যাংকার্স ইউনিয়ন গঠন করেন। সঙ্ঘটি ফেসবুকের মাধ্যমে সমন্বয় করে, ৮ ফেব্রুয়ারি পর্যন্ত মিয়ানমারের কেন্দ্রীয় ব্যাংক এবং বেশিরভাগ বেসরকারি ব্যাংকের কার্যক্রম বন্ধ করে দেয়। উদ্দেশ্য ছিল মিয়ানমারের মধ্যে নগদ অর্থ প্রবাহ বন্ধ করে তাতমাদো জান্তাকে অর্থ থেকে বঞ্চিত করা, যাকে আইন অমান্য আন্দোলনের নেতারা জান্তার বিরোধিতার একটি কেন্দ্রীয় হাতিয়ার হিসাবে দেখেছিল। ৫০০ থেকে ১০০০ ব্যাংককর্মী এমবিইউতে যোগ দিয়েছিলেন। অনুমান করা হয় ৬০০০ জনেরও বেশি কর্মী আনুষ্ঠানিকভাবে আইন অমান্য আন্দোলনে যোগ দিয়েছিল এবং আরও বেশি কর্মী কাজ করতে অস্বীকার করেছিল। জান্তা-নিযুক্ত কেন্দ্রীয় ব্যাংকের ডেপুটি গভর্নর এমবিইউ তার ধর্মঘট বন্ধ না করলে দীর্ঘমেয়াদী অর্থনৈতিক পরিণতির বিষয়ে সতর্ক করেছিলেন।
লন্ডন প্যাডিংটন স্টেশন
লন্ডন প্যাডিংটন নামে পরিচিত প্যাডিংটন হল একটি কেন্দ্রীয় লন্ডন রেলওয়ে টার্মিনাস বা প্রান্তিক ও লন্ডন আন্ডারগ্রাউন্ড স্টেশন কমপ্লেক্স, যা প্যাডিংটন এলাকার প্রেড স্ট্রিটে অবস্থিত। স্থানটি ১৮৩৮ সাল থেকে গ্রেট ওয়েস্টার্ন রেলওয়ে এবং এর উত্তরসূরিদের দ্বারা প্রদত্ত পরিষেবাগুলির লন্ডন টার্মিনাস বা প্রান্তিক। প্রধান রেলপথ স্টেশনের বেশিরভাগ ১৮৫৪ সালের এবং ইসামবার্ড কিংডম ব্রুনেল দ্বারা নকশা করা হয়েছিল।
প্যাডিংটন হল গ্রেট ওয়েস্টার্ন প্রধান রেলপথের লন্ডন প্রান্তিক; যাত্রী পরিষেবাগুলি প্রাথমিকভাবে গ্রেট ওয়েস্টার্ন রেলওয়ে দ্বারা পরিচালিত হয়, যা পশ্চিম লন্ডন ও টেমস উপত্যকা অঞ্চলে বেশিরভাগ কমিউটার ও আঞ্চলিক যাত্রী পরিষেবা এবং সেইসাথে দক্ষিণ পশ্চিম ইংল্যান্ড ও সাউথ ওয়েলসে দীর্ঘ-দূরত্বের আন্তঃনগর পরিষেবা প্রদান করত। এটি হিথ্রো এক্সপ্রেস এবং রেডিং থেকে হিথ্রো বিমানবন্দর পর্যন্ত টিএফএল রেল পরিষেবারও টার্মিনাস বা প্রান্তিক। এটি নেটওয়ার্ক রেল দ্বারা সরাসরি পরিচালিত ১১টি লন্ডন স্টেশনগুলির মধ্যে একটি। এটি ১ নং ভাড়া জোনে অবস্থিত এবং এর দুটি পৃথক টিউব স্টেশন রয়েছে, যা বেকারলু, সার্কেল, ডিস্ট্রিক্ট এবং হ্যামারস্মিথ ও সিটি লাইনের সাথে সংযোগ প্রদান করে।
স্টেশনটি যাত্রী ও পণ্য, বিশেষ করে দুধ ও পার্সেলের জন্য বহু বছর ধরে জনপ্রিয়। প্রধান সংস্কারসমূহ ১৮৭০-এর, ১৯১০-এর ও ১৯৬০-এর দশকে সংঘটিত হয়েছিল, প্রত্যেকে ক্ষেত্রেই বিদ্যমান পরিষেবা ও স্থাপত্যকে যথাসম্ভব সংরক্ষণ করার চেষ্টা করার সময় অতিরিক্ত প্ল্যাটফর্ম ওস্থান যোগ করার চেষ্টা করা হয়। বিশ্বের প্রথম ভূগর্ভস্থ রেলওয়ে মেট্রোপলিটন রেলওয়ের মূল পশ্চিম টার্মিনাস বা প্রান্তিক হিসেবে প্যাডিংটনকে ১৮৬৩ সালে লন্ডনের আন্ডারগ্রাউন্ড ট্রেনের মাধ্যমে প্রথম পরিষেবা দেওয়া হয়েছিল। ২০তম শতকে, লন্ডনের শহুরে বিস্তৃতি পশ্চিম দিকে সরে যাওয়ার সাথে সাথে প্যাডিংটনে শহরতলির ও নিত্যযাত্রী পরিষেবাসমূহ উপস্থিত হয়েছিল। অসংখ্য সংস্কার ও পুনর্নির্মাণ হওয়া সত্ত্বেও, এবং বিশেষ করে দ্বিতীয় বিশ্বযুদ্ধের সময় ক্ষয়ক্ষতি হওয়া সত্ত্বেও, ব্রুনেলের আসল নকশা এখনও স্বীকৃত।
অবস্থান
thumb|left|240px|স্টেশন অবস্থান মানচিত্র। এখানে চিহ্নিত প্যাডিংটন (আন্ডারগ্রাউন্ড) স্টেশনটি হল প্রেড স্ট্রিটের দক্ষিণের স্টেশন। স্টেশন চত্বরটি সামনের দিকে প্রেড স্ট্রিট এবং পিছনের দিকে বিশপ'স সেতুর মাধ্যমে স্টেশনের সংকীর্ণ রেলপথকে অতিক্রমকারী বিশপ'স ব্রিজ রোড দ্বারা আবদ্ধ। স্টেশনের পশ্চিম দিকে ইস্টবোর্ন টেরেস এবং পূর্ব দিকে গ্র্যান্ড ইউনিয়ন খালের প্যাডিংটন বাহু দ্বারা আবদ্ধ। স্টেশনটি একটি অগভীর কর্তনের মধ্যে রয়েছে, একটি হোটেল ভবনের দ্বারা স্টেশনের সামনের অংশে অস্পষ্ট দেখায়, তবে অন্য তিন দিক থেকে স্পষ্টভাবে দেখা যায়। স্টেশনের উত্তরে ওয়েস্টওয়ে, উত্তর-পূর্বে এজওয়্যার রোড এবং পূর্ব ও দক্ষিণ-পূর্বে লন্ডন ইনার রিং রোড রয়েছে।
আশেপাশের এলাকাটি আংশিকভাবে আবাসিক, এবং এখানে প্রধান সেন্ট মেরি'স হাসপাতাল, রেস্তোরাঁ ও হোটেল রয়েছে। এই এলাকায় সম্প্রতি সময় পর্যন্ত সামান্য কিছু অফিস বা কার্যালয় ছিল, এবং বেশিরভাগ যাত্রীরা ওয়েস্ট এন্ড বা শহরের কর্মস্থলে পৌঁছানোর জন্য ন্যাশনাল রেল ও লন্ডন আন্ডারগ্রাউন্ডের মধ্যে যাত্রাপথ অদল-বদল করত। যাইহোক, প্যাডিংটন ওয়াটারসাইড হিসাবে বাজারজাত করা পরিত্যক্ত রেলওয়ে ও খালের জমির সাম্প্রতিক সময়ে পুনঃউন্নয়নের ফলে কাছাকাছি নতুন অফিস কমপ্লেক্স তৈরি হয়েছে।
স্টেশনটি লন্ডন ভাড়া অঞ্চল ১-এর মধ্যে রয়েছে। প্যাডিংটনের আন্ডারগ্রাউন্ড স্টেশনগুলি ছাড়াও, দক্ষিণে দিকে সেন্ট্রাল লাইনের ল্যাঙ্কাস্টার গেট স্টেশনটি অল্প পায়ে-হাঁটার দূরের মধ্যে অবস্থিত। স্টেশন থেকে দক্ষিণে একটু এগিয়ে সংযুক্ত উদ্যান হাইড পার্ক ও কেনসিংটন গার্ডেন রয়েছে। ২৩ নং ও ২০৫ নং সহ বেশ কয়েকটি লন্ডন বাস রুট স্টেশনে বাস পরিষেবা পরিবেশন করে।
ল্যাডব্রোক গ্রোভ ও প্যাডিংটন স্টেশনের মধ্যে আগত প্রধান রেলপথের সরু ব্যস্ত অংশটি কিছু প্রকৌশলীর কাছে প্যাডিংটন থ্রাট বা প্যাডিংটন গ্রীবা নামে পরিচিত।
মোহাম্মদ সাইদুজ্জামান
মোহাম্মদ সাইদুজ্জামান ছিলেন বাংলাদেশের একজন বিশিষ্ট অর্থনীতিবিদ এবং উচ্চ-পদস্থ সরকারি কর্মকর্তা। তিনি হুসেইন মুহাম্মদ এরশাদের শাসনামলে প্রথমে উপদেষ্টা পরিষদের সদস্য এবং পরবর্তীতে ১৯৮৪ থেকে ১৯৮৭ সাল পর্যন্ত বাংলাদেশের অর্থমন্ত্রীর দায়িত্ব পালন করেন।
সাকুচিয়া উত্তর ইউনিয়ন
সাকুচিয়া উত্তর বাংলাদেশের ভোলা জেলার অন্তর্গত মনপুরা উপজেলার একটি ইউনিয়ন।
আয়তন
সাকুচিয়া উত্তর ইউনিয়নের আয়তন ১৯,৩৮৫ একর।
প্রশাসনিক কাঠামো
সাকুচিয়া উত্তর ইউনিয়ন মনপুরা উপজেলার আওতাধীন ৩নং ইউনিয়ন পরিষদ। এ ইউনিয়নের প্রশাসনিক কার্যক্রম মনপুরা থানার আওতাধীন। এটি জাতীয় সংসদের ১১৮নং নির্বাচনী এলাকা ভোলা-৪ এর অংশ।
জনসংখ্যার উপাত্ত
২০১১ সালের আদমশুমারি অনুযায়ী সাকুচিয়া উত্তর ইউনিয়নের মোট জনসংখ্যা ১৭,২৩০ জন। এর মধ্যে পুরুষ ৮,৬৩৬ জন এবং মহিলা ৮,৫৯৪ জন। মোট পরিবার ৩,৭৯৫টি।
শিক্ষা
২০১১ সালের আদমশুমারি অনুযায়ী সাকুচিয়া উত্তর ইউনিয়নের সাক্ষরতার হার ৩০%।
পিটার বারলো (গণিতবিদ)
পিটার বারলো (১৩ অক্টোবর ১৭৭৬ - ১ মার্চ ১৮৬২)  একজন ইংরেজ গণিতবিদ এবং পদার্থবিদ ছিলেন।
গণিতে কাজ
পরবর্তীটি বারলো'স টেবিল নামে পরিচিত হয় এবং ১ থেকে ১০,০০০ পর্যন্ত সমস্ত পূর্ণসংখ্যার বর্গাকার, ঘনক, বর্গমূল, ঘনমূল এবং পারস্পরিক পূর্ণসংখ্যা দেয়। এই টেবিলগুলি ১৯৬৫ সাল পর্যন্ত নিয়মিত পুনর্মুদ্রণ করা হয়েছিল, যখন কম্পিউটারগুলি তাদের অপ্রচলিত করে দেয়। তিনি বীজগণিত, বিশ্লেষণ, জ্যামিতি এবং উপাদানের শক্তি সম্পর্কিত রিসের সাইক্লোপিডিয়া নিবন্ধগুলিতে অবদান রেখেছিলেন। এছাড়াও বারলো এনসাইক্লোপিডিয়া মেট্রোপলিটানাতেও ব্যাপকভাবে অবদান রেখেছিলেন।
পদার্থবিদ্যা এবং প্রকৌশলে কাজ
অপটিশিয়ান জর্জ ডলন্ডের সাথে (১৮২৭-১৮৩২) সহযোগিতায়, বার্লো একটি অ্যাক্রোম্যাটিক লেন্স তৈরি করেছিলেন, যাতে তরল কার্বন ডাইসালফাইড ব্যবহার করেছিল। ( অ্যাক্রোম্যাটিক লেন্সগুলি টেলিস্কোপকের উন্নয়নের জন্য গুরুত্বপূর্ণ অপটিক্যাল উপাদান ছিল।) ১৮৩৩ সালে, বারলো সংযুক্ত ফ্লিন্ট গ্লাস এবং ক্রাউন গ্লাসের একটি অ্যাক্রোম্যাটিক ডাবল লেন্স তৈরি করেছিলেন। এই নকশার একটি ধরনের নাম বার্লো লেন্স, যেটি আধুনিক জ্যোতির্বিদ্যা এবং ফটোগ্রাফিতে অ্যাক্রোম্যাটিজম এবং ম্যাগনিফিকেশন (বিবর্ধন) উভয়ই বৃদ্ধি করার জন্য একটি অপটিক্যাল উপাদান হিসাবে ব্যাপকভাবে ব্যবহৃত হয়।
১৮২৩ সালে, তাকে রয়্যাল সোসাইটির একজন ফেলো করা হয়। দুই বছর পরে, তিনি জাহাজের কম্পাসে লোহার উপস্থিতির কারণে বিচ্যুতি সংশোধন করার জন্য তার কাজের জন্য এটির কোপলি পদক পান। তার কিছু চৌম্বক গবেষণা স্যামুয়েল হান্টার ক্রিস্টির সহযোগিতায় করা হয়েছিল। তিনি পার্থিব চুম্বকত্বের উৎস সম্পর্কে প্রাথমিক পরীক্ষামূলক এবং পর্যবেক্ষণমূলক গবেষণা পরিচালনা করেছিলেন। তাকে বার্লোর চাকা (একটি প্রারম্ভিক হোমোপোলার বৈদ্যুতিক মোটর ) এবং বার্লোর নিয়ম (বৈদ্যুতিক পরিবাহিতার একটি ভুল সূত্র) এর কৃতিত্ব দেওয়া হয়।
স্টিম লোকোমোশন বার্লোর হাতে অনেক মনোযোগ পেয়েছিল এবং তিনি ১৮৩৬, ১৮৩৯, ১৮৪২ এবং ১৮৪৫ সালের রেল কমিশনে বসেন। তিনি ১৮৪০-এর দশকের গোড়ার দিকে নবগঠিত রেলওয়ে ইন্সপেক্টরেটের জন্য বেশ কয়েকটি তদন্ত পরিচালনা করেন।
বার্লো উপকরণের শক্তির তত্ত্বে বেশ কিছু অবদান রেখেছিলেন, যার মধ্যে রয়েছে কাঠের শক্তি এবং চাপের উপর প্রবন্ধ (১৮১৭) যা উলউইচে সংগৃহীত পরীক্ষামূলক তথ্য ধারণ করে। এই কাজের ষষ্ঠ সংস্করণ (১৮৬৭) বারলোর দুই ছেলে তার মৃত্যুর পরে প্রস্তুত করেছিল এবং এতে তাদের পিতার জীবনী রয়েছে। এছাড়াও বারলো সেতুর নকশায় তার উপকরণের জ্ঞান প্রয়োগ করেছিলেন। তার পুত্র পিটার ডব্লিউ. বারলো এবং উইলিয়াম হেনরি বারলো ১৯ শতকের উল্লেখযোগ্য সিভিল ইঞ্জিনিয়ার ছিলেন। ১৮৩২ সালে তিনি আমেরিকান একাডেমি অফ আর্টস অ্যান্ড সায়েন্সেস- এর বিদেশী অনারারি সদস্য নির্বাচিত হন
১৮৬২ সালে চার্লটনে তার বাড়িতে তার মৃত্যুর পর, তাকে চার্লটন কবরস্থানে সমাহিত করা হয়।
কারমাইকেল কলেজ, রংপুর
thumbnail|right|মুক্তিযুদ্ধের স্মারক ভাস্কর্য, কলেজ প্রাঙ্গণ কারমাইকেল কলেজ বাংলাদেশের একটি ঐতিহ্যবাহী শিক্ষাপ্রতিষ্ঠান। ১৯১৬ সালে কলেজটি রংপুরের ম্যাজিস্ট্রেট কালেক্টর জে.এন. গুপ্তা প্রতিষ্ঠা করে এবং লর্ড ব্যারন কারমাইকেলের নামানুসারে নামকরণ করা হয়। সৃষ্টির লগ্ন থেকেই বৃহত্তর রংপুরের শিক্ষা ও সংস্কৃতিতে ব্যাপক অবদান রেখে আসছে এই প্রতিষ্ঠানটি। এই কলেজ বর্তমানে বাংলাদেশ জাতীয় বিশ্ববিদ্যালয় এর অধিভুক্ত।
ইতিহাস
১৯১৩ সালে তৎকালীন অবিভক্ত বাংলার গভর্নর লর্ড থমাস ডেভিড ব্যারন কারমাইকেল রংপুর এলে তাঁকে নাগরিক সম্বর্ধনা দেয়া হয়। ঐ সংবর্ধনা প্রদান অনুষ্ঠানেই অত্র অঞ্চলে একটি প্রথম শ্রেণীর কলেজ প্রতিষ্ঠার প্রয়োজনীয়তার কথা জানিয়ে সহযোগিতার জন্য অনুরোধ করা হয়ে, তিনি জানান এটির জন্য প্রাথমিক পর্যায়ে তিন লক্ষ টাকার প্রয়োজন হবে। কলেজ প্রতিষ্ঠার লক্ষ্যে তহবিল সংগ্রহের জন্য তিনি রংপুর অঞ্চলের রাজা, জমিদার, বিত্তবান ব্যাক্তি ও শিক্ষানুরাগীদের নিয়ে সভা ডাকা হয়। কথিত আছে, অর্থ সংগ্রহের জন্য ডাকা সভায় তৎকালীন দানশীল জমিদার ও বিত্তবান ব্যক্তিবর্গ কে কত টাকা দিবেন তা মুখে বলে অঙ্গীকার করেন এবং কাগজে লিপিবদ্ধ করেন। এক্ষেত্রে টেপার জমিদার তার মুখে উচ্চারিত ১০,০০০ টাকা লিখতে গিয়ে টাকার অংকের জায়গায় ভুল করে ডান পাশে একটি শূন্য বেশী বসিয়ে দিয়েছিলেন। ফলে তার টাকার পরিমাণ দাড়ায় এক লক্ষ টাকা। সভা শেষে সকলের লিখিত টাকার অংক যখন পড়ে শোনানো হচ্ছিল তখন অন্নদা মোহন রায় চৌধুরী (টেপার জমিদার) তার অঙ্গীকারকৃত টাকার অংক শুনে বিচলিত হয়ে পড়েছিলেন। কারও কারও মতে তিনি মূর্ছা গিয়েছিলেন। তবে তিনি কলেজ প্রতিষ্ঠায় অঙ্গীকারকৃত টাকার অংকই দান করেছিলেন । এই দানকে স্মরণীয় করে রাখার জন্যই কারমাইকেল কলেজে প্রাচীন স্থাপত্য শৈলীর নিদর্শন দর্শনীয় মূল ভবনের ঠিক মাঝের হল ঘরটির তার নামানুসারে “অন্নদা মোহন হল” নামকরণ করা হয় । প্রতিষ্ঠার জন্য যারা অর্থ এবং জমি দান করেছিলেন তাদের ২৮ জন দাতার নাম পাথরে খোদাই করে লেখা আছে। কেউ কেউ নগদ অর্থ দান করেন। কেউ বা দান করেন জমি অবকাঠামো নির্মাণের জন্য। সবচেয়ে বেশি জমি দান করেন, কুন্তির প্রসিদ্ধ জমিদার ও রংপুরের তৎকালীন সবচাইতে শিক্ষানুরাগী ব্যাক্তি সুরেন্দ্র নাথ রায় চৌধুরী, তারা দুই ভাই প্রায় সাড়ে চারশো বিঘা নিষ্কণ্টক জমি দান করেন।
১৯১৩ সালে রংপুরে গণ সম্বর্ধনায় গভর্নর লর্ড কারমাইকেল তিন লক্ষ টাকা সংগ্রহের কথা বলেছিলেন। কিন্তু ১৯১৬ সালের মধ্যেই সংগৃহীত হলো চার লক্ষাধিক টাকা। এর পর ১৯১৬ সালের ১০ নভেম্বর তৎকালীন অবিভক্ত বাংলার গভর্নর লর্ড থমাস ডেভিড ব্যারন কারমাইকেল রংপুরে এসে কলেজের ভিত্তি প্রস্তর স্থাপন করেন। তাঁর নামানুসারেই কলেজটির নামকরণ করা হয় “কারমাইকেল কলেজ”। প্রতিষ্ঠাকালীন সময় থেকে মূল ভবন নির্মাণের পূর্ব পর্যন্ত কলেজের কার্যক্রম পরিচালিত হয় জেলা পরিষদ ভবনে । জার্মান নাগরিক ড. ওয়াটকিন ছিলেন কলেজের প্রতিষ্ঠাকালীন অধ্যক্ষ।
১৯১৭ সালে কলা বিভাগে উচ্চ মাধ্যমিক ও স্নাতক চালু করা হয়, উচ্চ মাধ্যমিক বিজ্ঞান ১৯২২ সালে ও বিজ্ঞান বিভাগে স্নাতক ১৯২৫ সাল থেকে শুরু হয়। ১৯৪৭ সাল পর্যন্ত এটি কলকাতা বিশ্ববিদ্যালয়ের অধীনে ছিল। দেশভাগের পর ১৯৪৭ সাল থেকে ঢাকা বিশ্ববিদ্যালয় ও ১৯৫৩ সালে নতুনভাবে স্থাপিত রাজশাহী বিশ্ববিদ্যালয়ের অধীন করা হয়। ১৯৯২ সাল থেকে আবার জাতীয় বিশ্ববিদ্যালয়ের প্রতিষ্ঠার পর এটি তাতে অন্তর্ভুক্ত করা হয়।
১৯৬৩ সালের ১লা জানুয়ারী কলেজটি সরকারীকরণ করা হয় । এটিকে একটি বিশ্ববিদ্যালয়ে রূপান্তরিত করতে ১৯৯৫ সাল থেকে উচ্চ মাধ্যমিক শ্রেণীতে পাঠদান বন্ধ করে দেওয়া হয়। কিন্তু রংপুরবাসীর দাবীর প্রতি সম্মান দেখিয়ে গত বছর থেকে আবারও উচ্চ মাধ্যমিক শ্রেণীতে পাঠদান চালু করা হয়েছে।
ক্যাম্পাস
বর্তমানে কলেজে শিক্ষার্থীর প্রায় ২৪ হাজার। এই বিপুল সংখ্যক শিক্ষার্থীর জন্য সাতটি আবাসিক হলে আসনের ব্যবস্থা রয়েছে মাত্র এক হাজার। ছাত্রীদের জন্য তিনটি ও ছাত্রদের জন্য রয়েছে চারটি আবাসিক হল।
ছাত্রীদের তিনটি আবাসিক হলঃ
ছাত্রদের তিনটি হলঃ
একাডেমিক ও ভর্তি
এই কলেজে বর্তমানে এইচএসসি, অনার্স ও মাস্টার্স পর্যায়ে ২৪ হাজারেরও বেশি শিক্ষার্থী অধ্যয়ন করছে। দিনাজপুর শিক্ষা বোর্ডের অধীনে এইচএসসি এবং বাংলাদেশ জাতীয় বিশ্ববিদ্যালয়ের নির্দেশনা অনুসারে অনার্স এবং মাস্টার্সে ১৮টি বিষয় পড়ানো হয়।
মাধ্যমিক ও উচ্চ মাধ্যমিক শিক্ষা বোর্ড এবং জাতীয় বিশ্ববিদ্যালয়ের ভর্তির নিয়ম কলেজটি কঠোরভাবে অনুসরণ করে। মাধ্যমিক ও মাধ্যমিক শিক্ষা বোর্ড এবং জাতীয় বিশ্ববিদ্যালয় কর্তৃক মাধ্যমিক স্কুল সার্টিফিকেট পরীক্ষা এবং উচ্চ মাধ্যমিক পরীক্ষার ফলাফল অনুযায়ী যোগ্য শিক্ষার্থী বাছাই করা হয় ।
শিক্ষার্থী
থাম্ব|প্রশাসনিক ভবন
উচ্চ মাধ্যমিক
উচ্চ মাধ্যমিকের মোট আসন ৯০০ টি।
অনার্স
অনার্সের তিনটি অনুষদের মোট আসন ৩৩৬০ টি ।
উল্লেখযোগ্য প্রাক্তন শিক্ষার্থী
নিম্নে কিছু খ্যাতিমান মানুষের উল্লেখ করা হল যারা কারমাইকেল কলেজের প্রাক্তন ছাত্র:
চিত্রশালা
থাম্ব|কারমাইকেল কলেজ ক্যাম্পাসের কাইজেলিয়া গাছ। গাছটি বিপন্নপ্রায় বৃক্ষ প্রজাতির অন্তর্ভুক্ত
পাকিস্তানের গভর্নর-জেনারেল
পাকিস্তানের গভর্নর-জেনারেল হল একটি পদমর্যাদা। ১৯৪৭ সালে দেশটির স্বাধীনতার পর থেকে সম্রাটের প্রতিনিধিদের ক্ষেত্রে ব্যবহার করা হয়ে থাকে। ১৯৫৬ সালে পাকিস্তানকে প্রজাতন্ত্র ঘোষণা করা হয়। এর মাধ্যমে ব্রিটিশ রাজতন্ত্রের অবসান ঘটে এবং একই সাথে গভর্নর জেনারেল পদটি বিলুপ্ত করা হয়।
আবু নসর ওহীদ
আবু নসর ওহীদ (২১ সেপ্টেম্বর ১৮৭৮ – ৩১ মে ১৯৫৩) ছিলেন একজন অধ্যাপক, শিক্ষাবিদ ও রাজনীতিবিদ। তিনি আলিয়া মাদ্রাসা শিক্ষা ব্যবস্থায় নিউ স্কিম মাদ্রাসা শিক্ষাব্যবস্থার প্রবর্তক হিসেবে খ্যাত। ঢাকা বিশ্ববিদ্যালয়ের ইসলামিক স্টাডিজ বিভাগের প্রথম বিভাগীয় প্রধান ছিলেন তিনি। পরবর্তীতে তিনি আসাম প্রদেশের শিক্ষামন্ত্রী হিসেবেও দায়িত্ব পালন করেছেন।
প্রারম্ভিক জীবন
আবু নসর ওহীদ ১৮৭৮ সালের ২১ সেপ্টেম্বর ব্রিটিশ ভারতের আসাম প্রদেশের সিলেট শহরে জন্মগ্রহণ করেন। তাঁর পৈতৃক নিবাস ছিল সুনামগঞ্জ জেলার ছাতক উপজেলার হাসানাবাদে। তাঁর পিতা কারি জাভিদ বখত ছিলেন শাহ কারামত আলী জৌনপুরীর শিষ্য।
আবু নসরের প্রাথমিক শিক্ষা শুরু হয় নিজ পরিবারেই। ১৮৯২ সালে সিলেট সরকারি হাইস্কুল থেকে তিনি এন্ট্র্যান্স পরীক্ষায় উত্তীর্ণ হন। এরপর ১৮৯৫ সালে মুরারিচাঁদ কলেজ থেকে এফএ এবং ১৮৯৭ সালে কলকাতার প্রেসিডেন্সি কলেজ থেকে আরবিতে বি.এ. (সম্মান) ও এম.এ. পাশ করেন। তিনি ছিলেন আরবিতে অনার্স ও মাস্টার্স ডিগ্রিধারী প্রথম বাঙালি মুসলমান।
কর্মজীবন
আবু নসর শিক্ষকতার মাধ্যমে কর্মজীবন শুরু করেন। স্নাতক পরীক্ষা শেষে তিনি কিছুদিন সিলেট সরকারি স্কুল ও কলকাতা মাদ্রাসায় শিক্ষকতা করেন। ১৯০১ সালে তিনি কটন কলেজের অধ্যাপক নিযুক্ত হন। চার বছর পর, ১৯০৫ সালে তিনি ঢাকা মাদ্রাসার সুপারিনটেন্ডেন্টের দায়িত্ব পান। ১৯১৯ সালে মাদ্রাসাটি ইসলামিক ইন্টারমিডিয়েট কলেজে রূপান্তরিত হয় এবং তিনি কলেজটির অধ্যক্ষ হন। ১৯২৭ সালে তিনি এ পদ থেকে অবসর গ্রহণ করেন।
ঢাকা বিশ্ববিদ্যালয় প্রতিষ্ঠায় তিনি গুরুত্বপূর্ণ ভূমিকা পালন করেন। ১৯২১ সালে ঢাকা বিশ্ববিদ্যালয় প্রতিষ্ঠিত হলে তিনি আরবি ও ইসলামিক স্টাডিজ বিভাগের অধ্যাপক ও প্রথম অধ্যক্ষ হিসেবে দায়িত্ব পালন করেন।
আবু নসর তার কর্মজীবনে বেশ কিছু উচ্চ ক্ষমতাসম্পন্ন কমিটির সদস্য হিসেবে কাজ করেছেন। এর মধ্যে ১৯০৬ সালের মাদ্রাসা সংস্কার কমিটি, ১৯০৭ সালের আর্ল কনফারেন্স, ১৯০৯ সালের শার্ফ কমিটি, ১৯১২ সালের ঢাকা বিশ্ববিদ্যালয় কমিটি ও নাথান কমিশন ইত্যাদি উল্লেখযোগ্য। ১৯৩৫ সালে সিলেট সরকারি আলিয়া মাদ্রাসাকে কামিল হাদিসে উন্নীতকরণেও তিনি গুরুত্বপূর্ণ ভূমিকা পালন করেন। কিন্তু রিফর্ম মাদ্রাসা স্কিম তথা নিউ স্কিমের প্রবর্তনই শিক্ষা ক্ষেত্রে তার সবচেয়ে বড় অবদান বলে বিবেচিত হয়। কেননা এর ফলে আলিয়া মাদ্রাসার পাঠ্যক্রমে সাধারণ বিষয়গুলো অন্তর্ভুক্ত হয় এবং মাদ্রাসা শিক্ষার আধুনিকায়ন সম্ভব হয়। ফলে ইংরেজি শিক্ষার প্রতি মুসলিম সমাজের বিদ্বেষ প্রশমিত হতে শুরু করে।
চল্লিশের দশকে তিনি রাজনীতিতে যুক্ত হন। তিনি আসামের বিধান সভার সদস্য নির্বাচিত হয়েছিলেন। ১৯৩৭ সালে তিনি আসাম প্রদেশের শিক্ষামন্ত্রী পদে অধিষ্ঠিত হন এবং প্রায় নয় মাস এ দায়িত্ব পালন করেন।
এর পাশাপাশি তিনি বেশ কিছু গ্রন্থ রচনা করেন। এর মধ্যে বাকারাতুল আদব, মিরকাতুল আদব, সালসিল কিরয়াত, নুখাবুল উলুম, মাদারিজুল কিরয়াত প্রভৃতি উল্লেখযোগ্য। তার অবদানের স্বীকৃতি স্বরূপ ১৯০৯ সালে ভারত সরকার তাকে শামসুল উলামা খেতাবে ভূষিত করে।
মৃত্যু
আবু নসর ওহীদ ১৯৫৩ সালের ৩১ মে তৎকালীন পূর্ব পাকিস্তানের ঢাকায় মৃত্যুবরণ করেন।
মলখেড
মলখেড (প্রাচীন নাম: মান্যখেত; IAST: Mānyakheṭa, প্রাকৃতে "মান্নখেড")হল ভারতের কর্ণাটক রাজ্যের গুলবর্গা জেলার অন্তর্গত একটি গ্রাম। এই গ্রামটি উক্ত জেলার সেদাম তালুকে কাগিনা নদীর তীরে অবস্থিত। মলখেড ছিল খ্রিস্টীয় নবম ও দশম শতাব্দীতে রাষ্ট্রকূট রাজবংশের রাজধানী। রাষ্ট্রকূটদের পতনের পরেও পশ্চিম চালুক্য সম্রাটেরা ১০৫০ খ্রিস্টাব্দ পর্যন্ত মলখেড থেকে রাজ্য শাসন করতেন।
২০০১ সালের জনগণনার তথ্য অনুযায়ী, মলখেডের জনসংখ্যা ছিল ১১,১৮০, যার মধ্যে ৫,৬৭৯ জন পুরুষ ও ৫,৫০১ জন নারী। উক্ত বছরের হিসেব অনুযায়ী, মলখেডে মোট ২,১৮০টি পরিবার বাস করত।
ঔরঙ্গাবাদ জেলা, মহারাষ্ট্র
ঔরঙ্গাবাদ জেলা , ভারতের পশ্চিমাংশে মহারাষ্ট্র-এর ৩৬টি প্রশসনিক জেলার মধ্যে অন্যতম। জেলার পূর্বদিকে রয়েছে জালনা, পশ্চিমে নাশিক, উত্তরে জলগাঁও, এবং দক্ষিণে আহমেদনগর জেলা, আহমেদনগর । ঔরঙ্গাবাদ শহর হল এই জেলার প্রধান শহর এবং সদর দপ্তর। জেলার আয়তন ১০,১০০ বর্গকিলোমিটার; যার মধ্যে ১৪১.১ বর্গকিমি শহরাঞ্চল এবং ৯৯৫৮.৯ বর্গকিমি গ্রামাঞ্চল।ঔরঙ্গাবাদ জেলাটি মারাথওয়াড়াএর প্রধান পর্যটন অঞ্চল। জেলার নামকরণ হয়েছে প্রধান শহর ঔরঙ্গাবাদের নামে। ঔরঙ্গাবাদ একটি প্রাচীন শহর, যা ১৬১০ সালে প্রতিষ্ঠিত হয় মালেক আম্বরের দ্বারা।মালেক আম্বর ছিলেন আহমদনগরের নিজাম শাহর প্রধানমন্ত্রী। তিনি খাড়কি নামের একটি গ্রামকে তার রাজধানী বানান এবং তার সেনাবাহিনীর লোকরা তাদের চারপাশে বসবাস স্থাপনা করেন। এক দশকের মধ্যে খাড়কি একটি জনবহুল এবং উদীয়মান শহর হিসাবে বেড়ে ওঠে। ১৬২৬ খ্রিষ্টাব্দে মালিক আম্বরের মৃত্যু হয়। তার পুত্র ফতেহ খান পুরাতন খাড়কি নাম পরিবর্তন করে ফতেহানগর নামকরণ করেন। ১৬৩৩ সালে মোগল কর্তৃক ফতেহানগর সহ নিজাম শাহী রাজত্ব এবং দৌলতবাদ দখল হয়। ১৬৫৩ খ্রিষ্টাব্দে ঔরঙ্গজেবকে দ্বিতীয়বারের জন্য দাক্ষিণাত্যের ভাইসরয় নিযুক্ত করা হলে তিনি ফতেহানগরকে তার রাজধানী বানান এবং এটি ঔরঙ্গাবাদ নামে অভিহিত করেন।
ভৌগোলিক অবস্থান
ঔরঙ্গাবাদ জেলা মূলত গোদাবরী নদী অববাহিকা এবং আংশিকভাবে তাপ্তি নদী অববাহিকায় অবস্থিত। ১৯ ডিগ্রী উত্তর এবং ২0 ডিগ্রী উত্তর অক্ষাংশ ৭৪ ডিগ্রী পূর্ব এবং ৭৬ ডিগ্রী পূর্ব দ্রাঘিমাংশের মধ্যে অবস্থিত।
ভূপ্রকৃতি
ভূতাত্ত্বিকভাবে গোটা এলাকা প্রাচীন ক্রিটাসিয়াস যুগ থেকে ইওসিন যুগ অবধি প্রবাহিত ডেকান ট্রাপ লাভা দ্বারা গঠিত ভূমির উপর গড়ে উঠেছে । ডেকান ট্রাপের অন্তর্গত ব্যাসাল্টিক লাভা প্রবাহই এই অঞ্চলের প্রধান ভূতাত্ত্বিক গঠন। বিভিন্ন প্রধান নদীখাত বরাবর পাতলা পাললিক ডিপোজিটগুলির মাধ্যমে লাভার ফাঁদগুলি অধিকৃত। লাভা প্রবাহ অনুভূমিক প্রকৃতির এবং প্রতিটি প্রবাহের দুটি স্বতন্ত্র ধারা আছে। উপরের স্তরটি ভেসিকুলার এবং অ্যামিগডেল জিওলিটিক বেসালট দ্বারা গঠিত এবং নিচের স্তরটি ম্যাসিভ ব্যাসল্ট দ্বারা গঠিত ।
নদী
ঔরঙ্গাবাদ জেলার প্রধান নদীগুলির মধ্যে রয়েছে গোদাবরী, পূর্ণা), শিবনা, মনিদ, সুখনা, খাম এবং বিখ্যাত শাহবাজ নদী।
জলবায়ু
ঔরঙ্গাবাদ জেলায় বর্ষাকাল চলে জুন থেকে সেপ্টেম্বর পর্যন্ত । শীতকাল প্রায় অক্টোবর থেকে ফেব্রুয়ারি এবং গ্রীষ্ম থেকে মার্চ থেকে মে। ঔরঙ্গাবাদ জেলার গড় বৃষ্টিপাত ৭৩৪ মিমি এবং তাপমাত্রা পরিসীমা প্রায় 6-46 ডিগ্রী সেলসিয়াস।
অর্থনীতি
ঔরঙ্গাবাদ জেলা থেকে নিম্নলিখিত সংস্থাগুলি কাজ করে:
প্রধান উৎপাদনকারী সংস্থাগুলির মধ্যে রয়েছেঃ ঔরঙ্গাবাদ এ নিম্নলিখিত MIDC এলাকাযগুলি আছে: ওয়ালুজ, শেন্দ্রা ফাইভ স্টার এমআইডিসি, চিকালথানা, পৈঠান এবং রেলওয়ে স্টেশন এমআইডিসি। চিকালথানা এমআইডিসিতে একটি সফটওয়্যার প্রযুক্তি পার্ক রয়েছে।
প্রশসনিক তেহশিল (ডিভিশন)
জেলাটি নয়টি তেহসিল রয়েছেঃ ১. ঔরঙ্গাবাদ, ২. পৈঠান, ৩. বৈজাপুর, ৪. গঙ্গাপুর, ৫. খুলদাবাদ, ৬. ফুলামব্রি, ৭. কান্নাড়, ৮. সিলোড়, ৯. শেগাও। নয়টি মহারাষ্ট্র বিধানসভা কেন্দ্র রয়েছে এই জেলার মধ্যেঃ সিলোড, কান্নাড়, ফুলামব্রি, ঔরঙ্গাবাদ সেন্ট্রাল, ঔরঙ্গাবাদ পশ্চিম, ঔরঙ্গাবাদ পূর্ব, পৈঠান, গঙ্গাপুর এবং বৈজাপুর। ঔরঙ্গাবাদ এই জেলার একমাত্র লোকসভা নির্বাচনী এলাকা; এছাড়াও জালনা লোক্সভা কেন্দ্রের কিছু অংশ রয়েছে ঔরঙ্গাবাদ জেলাতে।
রেল
মনমাদ জংশন রেলওয়ে স্টেশন - কাচিগুড়া রেলওয়ে স্টেশন ব্রড গেজ লাইন টি, যা ভূসওয়াল-হাওড়া-মনমাদ জংশন রেলওয়ে স্টেশন ট্রাঙ্ক রুট থেকে নির্গত হয়েছে, ঔরঙ্গাবাদ জেলার গণপরিবহনের জন্যে অত্যন্ত গুরুত্বপূর্ণ। নিম্নলিখিত রুট গুলিতে নিয়মিত রেল যোগাযোগ ব্যবস্থা রয়েছে ঔরঙ্গাবাদ থেকে।
বিমান
ঔরঙ্গাবাদ বিমানবন্দর থেকে দিল্লী, মুম্বাই, হায়দরাবাদ-তিরুপতি এবং জয়পুর পর্যন্ত বিমান পরিষেবা রয়েছে।
হারিস রউফ
হারিস রউফ (জন্ম ৭ নভেম্বর ১৯৯৩) হলেন একজন পাকিস্তানি ক্রিকেটার। ২০২০ সালের জানুয়ারিতে পাকিস্তান ক্রিকেট দলের হয়ে তার আন্তর্জাতিক অভিষেক হয়।  ২০১৮ সালের ৫ অক্টোবর ২০১৮ আবুধাবি টি-টোয়েন্টি ট্রফিতে লাহোর কালান্দার্সের হয়ে তার টুয়েন্টি২০ ক্রিকেটে অভিষেক হয়। ২০১৮ সালের নভেম্বরে, ২০১৯ পাকিস্তান সুপার লিগ টুর্নামেন্টের জন্য প্লেয়ার্স ড্রাফটে লাহোর কালান্দার্স তাকে কিনেছিল।
ঘরোয়া কর্মজীবন
ইসলামাবাদ মডেল কলেজের ছাত্র থাকাকালীন তিনি ক্রিকেটের চেয়ে ফুটবলে বেশি আগ্রহী ছিলেন, তার স্কুলকে তিনি ফুটবল ট্রফি পেতে সাহায্য করেছিলেন। তিনি আন্তর্জাতিক ইসলামী বিশ্ববিদ্যালয়, ইসলামাবাদ ক্রিকেট দলে যোগদান করেন এবং যখন তার কোচ তাকে ২০১৭ সালের সেপ্টেম্বরে গুজরানওয়ালাতে অনুষ্ঠিত লাহোর কালান্দার্স এর ট্রায়ালে যোগ দিতে বলেন, তখন তিনি প্রথমে অনিচ্ছা প্রকাশ করেন। যদিও তিনি পরবর্তিতে সম্মত হন এবং আকিব জাভেদ তাকে দেখেছিলেন, যিনি তাকে অস্ট্রেলিয়ায় ক্রিকেট খেলতে প্রেরণ করেছিলেন, তারপরে তিনি ২০১৮ আবুধাবি টি-টোয়েন্টি ট্রফির জন্য লাহোর কালান্দার্সের জন্য নির্বাচিত হন, যা তার ঘরোয়া কর্মজীবনের অভিষেক হিসেবেও চিহ্নিত হয়।
আন্ধা হাফিজ
আন্ধা হাফিজ হল বাংলাদেশের চট্টগ্রামে বসবাসকারী বিংশ শতকের সত্তরের দশকের কথিত এক পীর। শেখ মুজিবুর রহমানের হত্যাকাণ্ডের বিষয়ে মেজর ফারুককে পরোক্ষভাবে প্ররোচিত করার ব্যপারে তার যোগসূত্র রয়েছে বলে অ্যান্থনি মাসকারেনহাস তার বাংলাদেশ: রক্তের ঋণ নামক বইয়ে উল্লেখ করেছেন।
জীবন বৃত্তান্ত
আন্ধা হাফিজের নিজস্ব ভাষ্যমতে, ভারতের লখনৌতে তার জন্ম হয় এবং সেখানে তার পৈত্রিক বাড়ি অবস্থিত। ১৯৫৫ সাল থেকে সে চট্রগ্রামের হালিশহরে বসবাস শুরু করে এবং পীর পেশার সূচনা করে। তার বড় ভাই চট্রগ্রাম রেলওয়েতে চাকরি করতো। তার দাবিমতে, সে সময় বাংলাদেশে তার অসংখ্য মুরীদ ছিল।
শেখ মুজিবুর রহমানের হত্যাকাণ্ডের সঙ্গে সংশ্লিষ্টতা
অ্যান্থনি মাসকারেনহাসের বর্ণনানুযায়ী, চট্টগ্রামের হালিশহরে আন্ধা হাফিজের ভবিষ্যতবাণী করার নামডাক ছিল এবং অসংখ্য অনুসারী ছিল। তার শ্বশুরবাড়ির লোকজন তার ভক্ত হওয়ার সুবাদে মেজর ফারুক তার খোঁজ পায়। সে শেখ মুজিব হত্যার পরিকল্পনার বিষয়ে আন্ধা হাফিজের পরামর্শ নেওয়ার সিদ্ধান্ত নেয়। ১৯৭৫ এর মার্চ-এপ্রিল নাগাদ ব্যেঙ্গল ল্যান্সারের জন্য চট্টগ্রামের হাটহাজারীর অদূরে দুদিনের জন্য তার রেঞ্জ ফায়ারিং-এর শিডিউল পড়ায় সে সময় সে হাফিজের সঙ্গে দেখা করার সুযোগ পায় এবং ২রা এপ্রিল তার সাথে সাক্ষাৎ করে। সাক্ষাতের প্রথমে হাফিজ ফারুকের হাত নিজের হাতে তুলে নিয়ে দীর্ঘক্ষণ ভাবে। এরপর ফারুককে সে বলে, "আমি জানি তুমি ভয়ঙ্কর কিছু করতে যাচ্ছ। করতে চাও কর, তবে মনে রেখো, আমি তোমাকে যে নীতি অনুসরণ করতে বলছি, তা যদি তুমি পালন না কর, তুমি ধ্বংস হয়ে যাবে।" তিনি এরপর ফারুককে তিনটি নীতি বিশ্বস্ততার সঙ্গে মেনে চলতে নির্দেশ দিলেনঃ ১) আল্লাহ আর ইসলামের জন্যে ছাড়া ব্যক্তিগত লাভের জন্যে কিছু করবে না। ২) শক্তি অর্জন কর। ৩) সঠিক সময় বেছে নাও। তিনি মেজরকে আরও তিনমাস অপেক্ষা করার পরামর্শ দিলেন। ১৯৭৫ সালের ১৪ আগস্ট বিকেলে ফরিদা তার স্বামীর নির্দেশে হালিশহরে আন্ধা হাফিজের কাছে শেখ মুজিব হত্যা পরিকল্পনার জরুরি খবর পৌঁছানোর চেষ্টা করে। খবরটি ছিল, ১৫ আগস্ট ফারুকরা শেখ মুজিবকে হত্যা করতে যাচ্ছে। স্ত্রী ফরিদার প্রতি ফারুকের নির্দেশ ছিল: "আন্ধা হাফিজকে বলবে, আমি ১৫ তারিখেই কাজটা করতে যাচ্ছি। আল্লাহর প্রতি সম্পূর্ণ বিশ্বাস রেখে দেশের জন্যই আমি এ কাজটি করতে যাচ্ছি। আমি যা করছি তা জনগণের মঙ্গলের জন্যই করছি। আমি চাই তিনি আমাকে বলুক আমি ঠিক পথে আছি নাকি ভুল করছি। তিনি যদি অন্য কিছু করতে বলেন-আমি তাই করবো।" ফারুক ফরিদাকে দুপুরের মধ্যেই আন্ধা হাফিজের মন্তব্য টেলিফোনে জানিয়ে দিতে বলে। ফরিদা গিয়ে দেখলেন আন্ধা হাফিজ লুঙ্গি ও সুতির গেনজি গায়ে পায়ের উপর পা তুলে একটি নীচু চৌকিতে বসে আছে। ফরিদা তার সামনে গিয়ে বসলে হাফিজ ফরিদার হাত নিজের হাতের মধ্যে নিয়ে নীরবে ফারুকের পাঠানো সংবাদ শুনে নেওয়ার অভিব্যক্তি প্রকাশ করে। এরপর একটি দীর্ঘনি:শ্বাস ফেলে আবেগজড়িত কন্ঠে উর্দু ভাষায় বলে, "তার সময় ফুরিয়ে এসেছে। তোমাদের যা করার করে ফেলো। তবে অত্যন্ত গোপনে কাজটা করতে হবে।" আবারো এক লম্বা নীরবতার পর সে ফরিদাকে বলে, "ফারুককে বলো কাজটা শুরু করার আগে সে যেন আল্লাহর রহমতের জন্য দোয়া করে নেয়। তার সাথীরাও যেন একইভাবে দোয়া করে নেয়। দুটি সুরা দিলাম। সে যেন অনবরত তা পাঠ করতে থাকে। তাহলে তার মন পবিত্র থাকবে। পবিত্র চিন্তা ছাড়া সে আর অন্য চিন্তা করতে পারবে না।" ফরিদা বিদায় নেওয়ার পূর্ব মূহুর্তে তার স্বামী ও সাথীদের জন্য দোয়া করতে আন্ধা হাফিজকে অনুরোধ জানালে আন্ধা হাফিজ তাকে সান্ত্বনা দিয়ে বলে, “চিন্তা করো না। আমি তাদের আল্লাহর হাতে সপে দিয়েছি। এটা তার ইচ্ছা। তিনিই তাদের রক্ষা করবেন। ফরিদা আন্ধা হাফিজকে বার্তাটি পৌঁছে দিয়ে পাল্টা কিছু নির্দেশনামা জানাতে ফারুককে ফোন করতে গিয়ে তৎক্ষণাৎ ঢাকার টেলিফোন লাইন অচল পায়। পরবর্তীতে লাইন সচল হলে ফারুককে টেলিফোন করা হলেও ফারুক টেলিফোন ধরেনি, সে তখন ঘুমাচ্ছিল। পরে ফরিদা শ্বশুরের সহায়তায় তাকে সেই নির্দেশনামা পাঠিয়ে দেয়।
সত্তা (চলচ্চিত্র)
সত্তা হচ্ছে ২০১৭ সালে মুক্তিপ্রাপ্ত একটি বাংলাদেশী প্রণয়ধর্মী-নাট্য চলচ্চিত্র। চলচ্চিত্রটি পরিচালনা করেছেন হাসিবুর রেজা কল্লোল ও তরঙ্গ এন্টারটেইনমেন্টের ব্যানারে প্রযোজনা করেছেন সোহানী হোসেন। এটির কাহিনী লিখেছেন সোহানী হোসেন এবং চিত্রনাট্য ও সংলাপ লিখেছেন ফেরদৌস হাসান। চলচ্চিত্রটিতে প্রধান ভূমিকায় অভিনয় করেছেন বাংলাদেশী সুপারস্টার শাকিব খান ও পাওলি দাম। এছাড়াও এতে আরোও অভিনয় করেছেন কাবিলা, নাসরিন, রিনা খান, ও ডন প্রমূখ। এটির সুর ও সঙ্গীত পরিচালনা করেছেন বাপ্পা মজুমদার। চলচ্চিত্রটি বাংলাদেশে ২০১৭ সালের ৭ এপ্রিল মুক্তি পায়।
সত্তার মূল চিত্রগ্রহণ শুরু হয় ২০১৪ সালের ১৬ নভেম্বর। ২০১৬ সালের ১৪ এপ্রিল এটির ফার্স্ট লুক টিজার মুক্তি পায়। চলচ্চিত্রটি ৪২তম জাতীয় চলচ্চিত্র পুরস্কারে শ্রেষ্ঠ অভিনেতা পুরস্কার সহ ৫টি বিভাগে, ৩৯তম বাচসাস পুরস্কারে সর্বাধিক ৬টি বিভাগে এবং ২০তম মেরিল-প্রথম আলো পুরস্কারে ২টি বিভাগে পুরস্কার অর্জন করে।
কাহিনী সংক্ষেপ
ধনীর বখে যাওয়া ছেলে সবুজ (শাকিব খান), তাকে মাদকাসক্ত করে তার সম্পত্তি কেড়ে নিতে চায় মামা-মামী। সমাজ হতে নিজেকে গুটিয়ে রাখে সবুজ। অপর দিকে শিখা (পাওলি দাম) চুয়াডাঙার সীমান্তঘেঁষা গ্রামের মেয়ে। শিখার মা রুপা (শামীমা নাজনীন) তার বিয়ের যৌতুক যোগাড় করতে গিয়ে অবৈধ পাচারকাজে জড়িয়ে পরে; পাচারকালে সীমান্তরক্ষীদের গুলি খেয়ে মারা যায়। মায়ের লাশ ছাড়াতে গিয়ে বিবেকহীন এক চিকিৎসকের খপ্পরে পড়ে শিখা। একপর্যায়ে তার সম্ভ্রম কেড়ে নিতে চায় ওই চিকিৎসক, নিজের সম্ভ্রম বাঁচাতে ডাক্তারকে ছুরি মেরে ঢাকায় পালিয়ে আসে সে। ঢাকায় এসে নিজেকে বাচিঁয়ে রাখতে সংগ্রামে লিপ্ত হয় শিখা। বেশ কয়েকবার দুষ্টচক্রের হাত বদল হতে হতে একপর্যায়ে পতিতাদের দলে গিয়ে ভীড়ে যায় সে। শত আঘাত সত্ত্বেও নিজের সতীত্বকে ধরে রাখার চেষ্টা করে শিখা। একপর্যায়ে শিখার প্রেমে পড়ে যায় সবুজ। শিখার লড়াই আর সবুজের ভালবাসা নিয়ে এগিয়ে যায় এ চলচ্চিত্রের কাহিনী।
নির্মাণ
২০১৪ সালের ১৫ অক্টোবর ঢাকার একটি রেস্তোরাঁয় সত্তা চলচ্চিত্রের মহরত অনুষ্ঠিত হয়।
অভিনয়শিল্পী নির্বাচন
প্রাথমিকদিকে, সত্তা চলচ্চিত্রটিতে পাওলি দামের বাবার চরিত্রে আহমেদ রুবেল অভিনয় করার কথা থাকলেও, পরবর্তীতে সময়মত উপস্থিত না হওয়া এবং পরে শিডিউল দিয়েও উপস্থিত না হওয়ায় তাকে বাদ দিয়ে এ চরিত্রের জন্য জয়ন্ত চট্টোপাধ্যায়কে নেয়া হয়।
চলচ্চিত্রের অন্যতম গুরুত্বপূর্ণ চরিত্র পাওলি দামের মায়ের চরিত্রে রুপা ভূমিকায় অভিনয় শুরু করেছিলেন বন্যা মির্জা, তিন দিন শুটিং করার পর হঠাৎ মঞ্চনাটকে ফেরার তাগিদ অনুভব করায় সত্তা চলচ্চিত্র থেকে থেকে সরে দাঁড়ান তিনি। পরবর্তীতে এ চরিত্রের জন্য নির্বাচিত হন শামীমা নাজনীন।
চিত্রগ্রহণ
২০১৪ সালের ১৬ নভেম্বর এফডিসির ঝর্ণা স্পটে চলচ্চিত্রটির চিত্রগ্রহণ শুরু হয়, প্রথম দিনের শুটিংয়ে অংশ নেন চলচ্চিত্রের কেন্দ্রীয় চরিত্রের অভিনয়শিল্পী শাকিব খান ও পাওলি দাম। ২০১৪ সালের ২০ ডিসেম্বর ঢাকার পূবাইলে চলচ্চিত্রটির দ্বিতীয় লটের শুটিং শুরু হয়। দ্বিতীয় লটের শুটিংয়ের পর শাকিব খান ও পাওলি দামের শিডিউল জটিলতায় থেমে যায় চলচ্চিত্রটির কাজ। পরে, ২০১৬ সালের ২৪ ফেব্রুয়ারি শুরু হয় এটির তৃতীয় লটের চিত্র ধারণ, এ লটে শহীদ মিনার, এফডিসি, ঢাকা ক্যান্টনমেন্ট ও গুলশান লেডিস পার্কে ৩০ ফেব্রুয়ারি পর্যন্ত টানা ছয়দিন হয় চিত্র ধারণ। এরপর, ২০১৬ সালে ১৫ অক্টোবর থেকে বাংলাদেশের কক্সবাজারে শুরু হয় এ চলচ্চিত্রের চতুর্থ ও শেষ লটের শুটিং, এ লটে ২০ অক্টোবর পর্যন্ত টানা পাঁচদিন শাকিব খান ও পাওলি দাম অভিনয়ের দুটি গানের চিত্র ধারণ ও কয়েকটি দৃশ্যের চিত্র ধারণ করা হয়।
সঙ্গীত
সত্তা চলচ্চিত্রের সুর ও সঙ্গীতায়োজন করেছেন বাপ্পা মজুমদার। চলচ্চিত্রটিতে দুইটি আইটেম গান সহ সর্বমোট সাতটি গান ব্যবহার করা হয়েছে। ২০১৭ সালের ২৩ মার্চ কিনেটিক নেটওয়ার্কের ব্যানারে ডেকো'র ইউটিউব চ্যানেলে মুক্তি পায় এটির প্রচারণামূলক প্রথম গান "অনেক কথার ভিড়ে"। এরপর ২৬ মার্চ "না জানি কোন অপরাধে" শিরোনামে এটির দ্বিতীয় গান মুক্তি পায়, যাতে কন্ঠ দেন মমতাজ বেগম, এবং এ গানের জন্য শ্রেষ্ঠ নারী সঙ্গীতশিল্পী বিভাগে ২০১৭ সালের জাতীয় চলচ্চিত্র পুরস্কার, মেরিল-প্রথম পুরস্কার ও বাচসাস পুরস্কার অর্জন করেন তিনি। ২৮ মার্চ শাকিব খানের জন্মদিন উপলক্ষে "আমি তোকে চাই" শিরোনামের চলচ্চিত্রের তৃতীয় গান ইউটিউবে মুক্তি পায়, তাতে কন্ঠ দেন সামিনা চৌধুরী ও বাপ্পা মজুমদার। এরপর ৩০ মার্চ ইউটিউবে মুক্তি পায় চলচ্চিত্রের চতুর্থ গান "তোর প্রেমেতে অন্ধ হলাম", এতে এককভাবে কন্ঠ দেন জেমস এবং এর গীত রচনা করেন সোহানী হোসেন। গানটির জন্য শ্রেষ্ঠ গীতিকার হিসাবে ২০১৮ সালের গ্লোবাল মিউজিক অ্যাওয়ার্ড পুরস্কার অর্জন করেন সোহানী হোসেন এবং শ্রেষ্ঠ পুরুষ সঙ্গীতশিল্পী বিভাগে জাতীয় চলচ্চিত্র পুরস্কার, মেরিল-প্রথম পুরস্কার ও বাচসাস পুরস্কার অর্জন করেন জেমস। এছাড়া "তোর প্রেমেতে অন্ধ হলাম" গানটি এবিসি রেডিও কর্তৃক ২০১৭ সালে প্রচারিত সেরা ৫০ গানের তালিকার ১ম স্থান দখল করে নেয়, এবং দ্য ডেইলি স্টার কর্তৃক প্রকাশিত "২০১৭ সালে ইউটিউবে শ্রোতাপ্রিয় শীর্ষ ১০ বাংলা গান" তালিকার তিন নম্বর স্থান পায়।
প্রচারণা
২০১৭ সালের ১২ জানুয়ারি ছাড়পত্রের জন্য সত্তা চলচ্চিত্রটি বাংলাদেশ চলচ্চিত্র সেন্সর বোর্ডে জমা দেওয়া হয়। এরপর ৩১ জানুয়ারি চলচ্চিত্রটিকে বিনা কর্তনে ছাড়পত্র দেয় সেন্সর কর্তৃপক্ষ।
২০১৭ সালের ৫ মার্চ নিজের ফেইসবুক একাউন্টে চলচ্চিত্রটির আঁকা পোস্টার প্রকাশ করেন পরিচালক হাসিবুর রেজা কল্লোল, যার নকশা ও অঙ্কন করেন কলকাতার অসিম চন্দ্র রায়। এরপর ১৬ মার্চ খান ফিল্মসের ইউটিউব চ্যানেলে সত্তা চলচ্চিত্রের অফিসিয়াল ট্রেইলার মুক্তি পায়।
২০১৭ সালের ৬ মার্চ চলচ্চিত্রের প্রযোজক ও গল্পকার সোহানী হোসেনের নিজের প্রেক্ষাগৃহ পাবনার রূপকথা সিনেমা হলে সত্তা চলচ্চিত্রের বিশেষ প্রদর্শনীর আয়োজন করেন পরিচালক হাসিবুর রেজা কল্লোল। ২০১৭ সালের ৪ঠা এপ্রিল প্রচারণা অংশ হিসেবে ঢাকার স্টার সিনেপ্লেক্সে সত্তা চলচ্চিত্রের উদ্বোধনী প্রদর্শনী করা হয়।
মুক্তি
সত্তা চলচ্চিত্রটি ২০১৭ সালের ৭ এপ্রিল বাংলাদেশের ৪৮টি প্রেক্ষাগৃহে মুক্তি পায়।
চলচ্চিত্রটি ২০১৮ ঢাকা আন্তর্জাতিক চলচ্চিত্র উৎসবে ২০১৮ সালের ১৩ জানুয়ারি বাংলাদেশ প্যানারোমা বিভাগে প্রদর্শিত হয়। এছাড়া চলচ্চিত্রটি গ্লোবাল চলচ্চিত্র উৎসবে ২০১৯ সালের ২২ আগস্ট প্রদর্শিত হয়।
সমালোচনামূলক প্রতিক্রিয়া
রাইজিংবিডি.কমে রুহুল আমিন চলচ্চিত্রটিকে বাংলা চলচ্চিত্রের নতুনের শুরু বলে উল্লেখ করেছেন। তিনি লিখেন যে, এ চলচ্চিত্রে তার "বেশ কিছু গোজামিল চোখে পড়ে", যেমন - গ্রাম্য মেয়ের "চটপটে ঢাকায়া ভাষায় কথা", এবং সবকিছুতে তাড়াহুড়া ছিল। তবে তিনি প্রধান দুটি চরিত্রের অভিনয়ের প্রশংসা করেছেন।
জম্মু বিভাগ
জম্মু শহর জম্মু বিভাগের বৃহত্তম শহর এবং জম্মু ও কাশ্মীরের শীতকালিন রাজধানী। এটি মন্দিরের শহর নামেও পরিচিত, কারণ এই শহরে অনেক মন্দির এবং পবিত্র স্থান রয়েছে, সঙ্গে চকচকে শিখররা আকাশে উড়তে দেখা যায়, যা শহরের আকাশে লম্বা হয়ে একটি পবিত্র দিগন্ত এবং শান্তিপূর্ণ শহরের আভাস তৈরি করে।
রাজনীতি
২০২০-র জেলা সমিতির নির্বাচন অনুযায়ী সংখ্যাগরিষ্ঠ দল সমূহ : (৮ টি আসন জয়ে একক সমিতি গঠন সম্ভব)
পূর্ণদৈর্ঘ্য প্রেম কাহিনী
পূর্ণদৈর্ঘ্য প্রেম কাহিনী হচ্ছে ২০১৩ মুক্তিপ্রাপ্ত একটি বাংলাদেশী প্রণয়ধর্মী নাট্য চলচ্চিত্র। চলচ্চিত্রটি পরিচালনা করেছেন সাফি উদ্দিন সাফি এবং প্রযোজনা করেছে ফ্রেন্ডস মুভিস ইন্টারন্যাশনাল কোম্পানি। চলচ্চিত্রটির মুখ্য চরিত্রে অভিনয় করেছেন শাকিব খান, জয়া আহসান, আরিফিন শুভ, রাজ্জাক, আনোয়ারা, দিতি ও আরোও অনেকে। এটি শাকিব খান-জয়া আহসান জুটির প্রথম চলচ্চিত্র।
চলচ্চিত্রটির দৃশ্যায়ন শুরু হয়েছিল অগাস্ট ২০১২ সালে এবং জুন ২০১৩ শেষ হয়। ১৬ই অক্টোবর ২০১৩ সালে ঈদ উল আযহায় চলচ্চিত্রটি মুক্তি পায়। চলচ্চিত্রটি দর্শক এবং সমালোচকদের কাছ থেকে বেশ প্রসংশিত হয়। ছবির দৃশ্যায়ন করা হয়েছে মালয়েশিয়া এবং বাংলাদেশের বিভিন্ন স্পটে। চলচ্চিত্রটি ২১ টি সিনেমা হলে ১০ সপ্তাহ ধরে চলেছে।  পূর্ণদৈর্ঘ্য প্রেম কাহিনী ২০১৩ সালের সর্বশ্রেষ্ঠ ব্যবসাসফল চলচ্চিত্র।
অনুবৃত্তি
মূল প্রযোজনা দল পূর্ণদৈর্ঘ্য প্রেম কাহিনী ২ নামে একটি অনুবৃত্তি বা সিক্যুয়াল তৈরির পরিকল্পনা ঘোষণা করে। এতে পূর্বের মত শাকিব খান ও জয়া আহসান শ্রেষ্ঠাংশে অভিনয় করেন, এছাড়া অভিনয়শিল্পীদের মধ্যে নতুনভাবে সংযোজন হন মামনুন হাসান ইমন ও মৌসুমী হামিদ। চলচ্চিত্রটি ৮ এপ্রিল ২০১৬ সালে মুক্তি পায় ও সমালোচক এবং দর্শকদের কাছ থেকে ইতিবাচক প্রতিক্রিয়া লাভ করে।
গোলাম সামদানী কোরায়শী
গোলাম সামদানী কোরায়শী (৫ এপ্রিল ১৯২৯ - ১১ অক্টোবর ১৯৯১) বাংলাদেশের একজন বিশিষ্ট সাহিত্যিক, গবেষক ও অনুবাদক।
জন্ম ও শৈশব
সামদানী কোরায়শীর জন্ম ১৯২৯ খ্রিষ্টাব্দের ৫ এপ্রিল বর্তমান নেত্রকোণা জেলার কেন্দুয়ার কাউরাট গ্রামে। তার পিতার নাম মৌলভী বাবু শেখ আবু আছল মোহাম্মদ আবদুল করিম কোরায়শী এবং মাতার নাম আলতাফুন্নেসা। তার পূর্বপুরুষের বাড়ি ছিল ময়মনসিংহ জেলার গৌরীপুর উপজেলার বীর আহাম্মদপুর। তিনি ১৯৯১ খ্রিষ্টাব্দের ১১ অক্টোবর পরলোকগমন করেন।
শিক্ষা জীবন
পড়াশোনার হাতেখড়ি পরিবারে। তারপর ঘাটুরকোনা প্রাথমিক বিদ্যালয়, কাঠালিয়া মিডল ইংলিশ স্কুল থেকে ১৯৩৫-৩৬ খ্রিষ্টাব্দে প্রাথমিক পড়াশোনা শেষ করেন। এরপর ১৯৩৭–৪১ সাল পর্যন্ত লেখাপড়া করেন নেত্রকোণার চন্দ্রনাথ হাই স্কুল ও বীর আহাম্মদপুর হাই স্কুলে। এরপর ১৯৪৫-৫০ খ্রিষ্টাব্দ পর্যন্ত বাস্তা জুনিয়র মাদ্রাসা (নেত্রকোণা) ও কাৎলাসেন মাদ্রাসায় পড়েন (ময়মনসিংহ)। কাৎলাসেন মাদ্রাসা থেকে ১৯৫০ খ্রিষ্টাব্দের আলিম ১ম শ্রেণিতে অষ্টম স্থান অধিকার করেন। ঢাকা আলিয়া মাদ্রাসা থেকে ১৯৫২ সালে জামাতে উলা (ফাজিল) ১ম শ্রেণিতে তৃতীয় স্থান ও ১৯৫৪ খ্রিষ্টাব্দে এম. এ (কামিল) ১ম শ্রেণিতে প্রথম স্থান অধিকার করেন। এরপর তিনি বাংলা মাধ্যমে পড়াশোনা করেন। ১৯৫৫-৫৬ খ্রিষ্টাব্দে তিনি নাসিরাবাদ ইন্টারমিডিয়েট কলেজ (ময়মনসিংহ) থেকে আই. এ ১ম শ্রেণিতে প্রথম স্থান অর্জন করে বাংলায় ভর্তি ঢাকা বিশ্ববিদ্যালয়ে। এই বিশ্ববিদ্যালয় থেকে ১৯৫৯ বাংলায় (অনার্স) ২য় শ্রেণিতে পঞ্চম ও ১৯৬০ খ্রিষ্টাব্দে  এম. এ. বাংলা ২য় শ্রেণিতে দ্বিতীয় স্থান অর্জন করেন। সামরিক শিক্ষা (ইউ ও টি সি) ২০ দিনের মিলিটারি ট্রেনিং, বার্ষিক ক্যাম্প, ময়নামতি, কুমিল্লা (১৯৫৩) হাই মাদ্রাসা শিক্ষা অঙ্ক ও ইংরেজি বিষয়ে পরীক্ষা (১৯৫৫) দেন।
কর্ম জীবন
আত্মীয় স্বজনের বাড়ীতে রাখাল তিনি ৩ বছর ধরে রাখাল (১৯৪২-৪৫) ছিলেন। তারপর ধানীখোলা বাজার, ঈদগাহ্‌ মাঠ মসজিদের ইমাম ছিলেন। তিনি ১৯৫৫ খ্রিষ্টাব্দে ধানীখোলা হাই মাদ্রাসার শিক্ষক ছিলেন। এরপর তিনি ড. মুঃ শহীদুল্লার সম্পাদনা সহকারী, পূর্ব পাকিস্তানের আঞ্চলিক ভাষার অভিধান প্রকল্প ও পান্ডুলিপি ও সংকলন বিভাগ, বাংলা একাডেমীতে (১৯৬১-৬৮) কাজ করেন। বাংলা বিভাগের অধ্যাপক হিসেবে নাসিরাবাদ কলেজ, ময়মনসিংহ (১৯৬৮-৯১) যুক্ত ছিলেন।
সাহিত্য কর্ম
অধ্যাপক গোলাম সামদানী কোরায়শী’র সাহিত্য কর্ম বিশাল। তার মৌলিক রচনার পাশাপাশি অনুবাদ ও সম্পাদনার পরিমাণ বিশাল।
প্রবন্ধ
এছাড়া সম্পাদকীয় উপ-সম্পাদকীয় প্রবন্ধ হলোঃ আজকের বাংলাদেশ (অক্টোবর’৮৫ - জুন’৮৬), সপ্তাহে ৪টি, স্বনামে ও ছদ্মনামে, সাপ্তাহিক ময়মনসিংহ বার্তা, জেলা বোর্ড (১৯৭৮-৮৮)। এছাড়াও অসংখ্য প্রবন্ধ অগ্রন্থিত আকারে পত্র-পত্রিকা, সাময়িকী ও সংকলনে প্রকাশিত এবং অসংখ্য অপ্রকাশিত অরক্ষিত রয়েছে।
সামদানী কোরায়শীর উদ্ধৃতি
শ্রম বলতে শুধু গাধার মতো জীবনের বোঝা বওয়াকে বুঝায়না; বরং সেই জীবনের উৎপত্তি, তার বিকাশ ও পরিনতি সম্যক রূপে উপলব্ধি করে এক মহান উত্তরাধীকারের দায়িত্ব নিয়ে তার কর্তব্য পালন করাকে বুঝায়। কারণ আমার অস্তিত্বেও বহু পূর্বে মানুষের এই সমাজ গঠিত হয়েছে। যে পরিবেশে আমরা জন্ম নিয়েছি, যতো সামান্যই হোক, তাও গড়ে উঠতে কোটি কোটি মানুষের উদ্দেশ্য পূর্ণ মননশীল শ্রমের প্রয়োজন হয়েছে। কতো রক্ত কতো ঘামের পরিবর্তে মানুষ এমনি এক পরিবেশের সৃষ্টি করতে সমর্থ হয়েছে, তা যদি আমাদের উপলব্ধিতে না থাকে, তাহলে কখনোই আমরা মনুষত্ব নামক এই উত্তরাধিকারের দায়িত্ব সুষ্ঠুভাবে বহন করতে পারবো না। সুতরাং আমাদেরকে বুঝে শুনে পরিশ্রম করতে হবে। তবেই আমাদের পরিশ্রম সমাজ প্রগতির বাহক হয়ে আমাদের মনুষ্য জন্মকে ধন্য করবে। কাজেই এমনি এক শ্রমের মাপকাঠি দিয়েই আমরা আদর্শ মানুষের অনুসন্ধান করতে পারি। যিনি যে পরিমাণে এই যথার্থ শ্রমের শ্রমিক, তিনিই ততো খানি আদর্শ মনুষ্য পদবাচ্য। যারা সমাজ প্রগতির ধারাবাহী এই শ্রমকে এড়িয়ে উপাসনা বা প্রতারণার দ্বারা মনুষ্যত্বের আদর্শ প্রতিষ্ঠা করতে চান, তারা শুধু সমাজকে প্রতারিত করেন না, বরং নিজেরাও প্রতারিত হন। অপরের শ্রমের ফসল ভোগ করে তারা যে কোনো পদবীই গ্রহণ করুন না কেনো, জীবন যাপনে তারা যতো ঐশ্বর্যের অধিকারীই হোন না কেনো, মানুষ হিসাবে তারা অবশ্যই নিকৃষ্ট। তাদের চাইতে সেই একজন শ্রমিক শ্রেষ্ঠতর - মনুষ্যত্বের অধিকারী, যে তার ক্ষমতা ও চেতনা অনুসারে জীবনের দায়িত্ব পালন করছে। হয়তো তার দেহে স্বাস্থ্যে চাকচিক্য নেই, হয়তো পরনে পোশাকের জৌলুস নেই, কিন্তু মানুষ হিসাবে সে শ্রেষ্ঠ’-- গোলাম সামদানী কোরায়শী।
সাংগঠনিক কর্মকাণ্ড
অধ্যাপক গোলাম সামদানী কোরায়শী অসংখ্য রাজনৈতিক ও সামাজিক প্রতিষ্ঠানের সাংগঠনিক কর্মকাণ্ডে যুক্ত ছিলেন।
তার মধ্যে তিনি সভাপতি হিসেবে-
ও সহ-সভাপতি হিসেব-
এবং সাধারণ সম্পাদক হিসেবে-
এছাড়া তিনি বিভিন্ন সংগঠনের আহ্বায়ক, উপদেষ্টা ও সদস্য ছিলেন। তিনি সম্মিলিত সাংস্কৃতিক জোট ময়মনসিংহের প্রতিষ্ঠাতা আহ্বায়ক ছিলেন। তিনি ঢাকা বিশ্ববিদ্যালয়, সিনেট (১৯৮২-৮৫, ১৯৮৭-৮৮) সদস্য, বাংলা একাডেমীর (নং ৪৪৫) আজীবন সদস্য ছিলেন।
আসকার ইবনে শাইখ
আসকার ইবনে শাইখ (১০ মার্চ, ১৯২৫ - ১৮ মে, ২০০৯) একজন বিশিষ্ট বাংলাদেশি নাট্যকার, গল্প লেখক, সংগঠক, অভিনেতা, গীতিকার, ভাষাসৈনিক, সাহিত্য সমালোচক, ইতিহাসবেত্তা ও শিক্ষাবিদ ছিলেন। আসকার ইবনে শাইখের প্রকৃত নাম মোহাম্মদ ওবায়েদুল্লাহ। আসকার ইবনে শাইখ তার ছদ্মনাম এবং এ নামেই তিনি পরিচিত।
প্রাথমিক জীবন
আসকার ইবনে শাইখ ১৯২৫ সালের ১০ মার্চ ময়মনসিংহ জেলার গৌরীপুর থানার বোকাইনগর ইউনিয়নের মাইজহাটি গ্রামে জন্মগ্রহণ করেন। স্কুল জীবন থেকেই তার প্রচন্ড ঝোঁক ছিলো নাটকের প্রতি। ১৯৩৫ সালে ঈশ্বরগঞ্জ শহরের চরনিখলা মধ্য ইংরেজি স্কুলে অধ্যয়নকালেই অভিনয় শুরু করেন বিভিন্ন নাটকে। স্কুলে থাকাকালীন সিরাজের স্বপ্ন, বন্দীবীর প্রভৃতি নাটিকায় অংশগ্রহণ করে বিভিন্ন পুরস্কারে পুরস্কিত হন। ১৯৪১ সালে ময়মনসিংহ জিলা স্কুল থেকে ম্যাট্রিকুলেশন পরীক্ষায় অবতীর্ণ হন। এরপর আনন্দমোহন কলেজ থেকে উচ্চমাধ্যমিক ও স্নাতক পাশ করেন। স্নাতকোত্তর ও পিএইচডি ডিগ্রি লাভ করেন ঢাকা বিশ্ববিদ্যালয় থেকে। বিশ্ববিদ্যালয়ে পড়াকালীন ভাষা আন্দোলনের পথিকৃৎ সংগঠন তমদ্দুন মজলিসের সাথে জড়িত হন। এ সংগঠন থেকে ভাষা আন্দোলনের মুখপত্র 'সাপ্তাহিক সৈনিকে'র পাশাপাশি ১৯৫২ সালে প্রকাশ হতো মাসিক সাহিত্য পত্রিকা 'দ্যুতি'। তিনি আসকার ওবায়েদ নামে পত্রিকাটির সম্পাদনা করতেন আর তাকে সহযোগিতা করতেন সিরাজুল ইসলাম চৌধুরী, আবু হেনা মোস্তফা কামাল প্রমুখ।
কর্ম জীবন
শাইখ পেশাগত জীবন শুরু করেন ঢাকা ও জাহাঙ্গীরনগর বিশ্ববিদ্যালয়ের পরিসংখ্যান বিভাগে অধ্যাপনার মাধ্যমে। পেশা অধ্যাপনা হলেও নাটকে তার আগ্রহ তাকে এদেশের আধুনিক নাট্যজগতের ভিত্তিভূমিটি তৈরি করতে সহায়তা করে। তিনি ছিলেন একাধারে নাট্যকার, নাট্য সংগঠন পরিচালক, নির্দেশক, ও অভিনেতা। মঞ্চ, রেডিও, টেলিভিশন, সিনেমা সব মাধ্যমেই তিনি কাজ করেছেন।
সাহিত্যকর্ম
সামাজিক নাটক
ঐতিহাসিক নাটক
গীতিনাট্য
ঐতিহাসিক কাব্যনাট্য
কিশোর কাব্যনাটক
অনুবাদ নাটক
গানের সংকলন
গল্প সংকলন
ইতিহাস
অনুবাদ
অপ্রকাশিত রচনাবলি
মৃত্যু
আসকার ইবনে শাইখ ২০০৯ সালের ১৮ মে ঢাকার ল্যাবএইড হাসপাতালে মারা যান।
কুচান কন্যাদের গল্প (বই)
থাম্ব|টার্কোম্যান প্রধানদের মাথা খড় দিয়ে ভরে তেহরানে আনা হয়। পার্সিয়ানদের দ্বারা ভয় এবং ঘৃণা করা এই টার্কোম্যানরা জাতীয়তাবাদীদের সাথে যুদ্ধে নিহত হয়েছিল। তারা সিংহাসন ফিরে পাওয়ার প্রচেষ্টায় মুহাম্মদ আলীর প্রধান যুদ্ধ শক্তি রচনা করেছিল। কুচান কন্যাদের গল্প :এটি  ইরানের লেখক আফসানেহ নাজমাবাদী রচিত ১৯৯৮ সালের রাজনৈতিক ইতিহাস গ্রন্থ, যাতে লিঙ্গ ও জাতীয় স্মৃতিমূলক লেখা রয়েছে। বইটিতে ১৯০৫ সালে ইরানে মানব পাচারের ঘটনা বর্ণনা করা হয়েছে। কুচান জেলা থেকে ২৫০ জন বালিকার একটি দলকে শুল্ক বাবদ স্থানীয় সরকার অপহরণ করেছিল ও বিক্রি করে দিয়েছিলো।